TABA YA LETLAKALA LA KA NTLE: BOPHELO BJO BO NAGO LE MORERO BO A KGONEGA
“Nywaga ya bophelo bja rena ke nywaga e masome a šupago, gomme go yo thata ke nywaga e masome a seswai, gomme segolothata mo go yona ke tapišego le tshwenyego.”—Psalme 90:10, Phetolelo ya Kgale.
MANTŠU ao ruri ke therešo! Bophelo lefaseng le gantši bo tletše “tapišego le tshwenyego.” Mohlomongwe o ile wa ipotšiša gore, ‘Na ruri go a kgonega go ba le bophelo bjo nago le morero?’
Ela hloko mohlala wa Maria. E be e le motho wa go ba le matšato, eupša ga bjale, ka ge a ena le nywaga e 84, ga a sa kgona go tšwa ka ngwakong. Tlhaologanyo ya gagwe e sa dutše e šoma gabotse, eupša go bonagala mmele wa gagwe o gana. A ka kgona bjang go bona bophelo bjo bjalo bo ena le morero?
Go thwe’ng ka wena? O ka ba o kile wa ipotšiša ge e ba bophelo bja gago bo ena le morero. Mošomo wa gago e ka ba e le wa go dira selo setee, wo o lapišago le wo o lešago bodutu. Batho ba bantši ba ka no se lemoge maiteko goba mošomo wa gago. Gaešita le ge dilo di ka ba di go sepelela gabotse, o ka no ikwa o sa kgodišege ka bokamoso bja gago. Ka dinako tše dingwe, o ka ba wa ikwa o lewa ke bodutu goba o gateletšegile. Lapa la gago le ka ba le phela ka dintwa le dingangišano. O ka ba o hwetšwe ke motho yo o mo ratago. Monna yo a bitšwago André o be a rata tatagwe kudu, gomme tatagwe o ile a babja go sa letelwa ke moka a hlokofala. André o ile a kwa bohloko o šoro, gomme se se mo šiile le ntho yeo a naganago gore e ka se fole.
Go sa šetšwe gore o lebeletšana le tapišego efe, go na le selo se itšego seo re tlogago re swanetše go se tseba: Na bophelo bjo bo nago le morero ruri bo a kgonega? Re ka hwetša karabo bophelong bja monna yoo a ilego a phela mo lefaseng nywageng e ka bago e 2 000 e fetilego—Jesu Kriste. Go sa šetšwe mapheko ka moka ao a ilego a lebeletšana le ona, ruri bophelo bja Jesu bo be bo ena le morero. Le rena re ka ba le bophelo bjo bjalo ge e ba re latela mohlala wa gagwe.